ΓΡΑΠΤΗ ΕΡΩΤΗΣΗ E-1077/97 υποβολή: Κωνσταντίνος Κληρονόμος (PSE) προς την Επιτροπή (21 Μαρτίου 1997)

Θέμα: Ίδρυμα Τεχνολογίας και Έρευνας στην Κρήτη

Το Ίδρυμα Τεχνολογίας και Έρευνας (ΙΤΕ) είναι το μεγαλύτερο ερευνητικό και τεχνολογικό ίδρυμα της Ελλάδας αποδεδειγμένα επιτυχημένο στην Ελλάδα, στην Ευρωπαϊκή Ένωση και στο διεθνή χώρο. Συγχρηματοδοτείται από την Ε.Ε. για σημαντικό αριθμό έργων και έχει συμβατικές σχέσεις με αυτή τις οποίες εκπληρώνει πάντοτε με συνέπεια.

Στα πλαίσια των συγχρηματοδοτήσεων αυτών πραγματοποιήθηκε έλεγχος από το Ελεγκτικό Συνέδριο της Ε.Ε. από 13-15.11.1996, χωρίς μέχρι σήμερα, το ΙΤΕ να έχει λάβει έκθεση του ελέγχου αυτού, ενώ από την 12.12.1996 κατά πρωτοφανή τρόπο, η Επιτροπή (13η ΓΔ με έγγραφά της προς συνεργάτες του Ιδρύματος (συντονιστές έργων) δίδει οδηγίες για αντισυμβατική παρακράτηση και μη πληρωμή χρηματοδοτήσεων στο ΙΤΕ. Σε επιστολές του ΙΤΕ, που το πληροφορήθηκε την 17.1.1997, αλλά και συνεργατών του Ιδρύματος, δεν έχουν δοθεί απαντήσεις από την Επιτροπή για τους ουσιαστικούς λόγους των πρωτοφανών αυτών ενεργειών.

Επειδή η πρακτική αυτή της Επιτροπής, που έχει επεκταθεί και σε υπηρεσίες της 13ης ΓΔ, δυσφημεί το ΙΤΕ και βλάπτει τα συμφέροντά του, προτρέποντας τους συνεργάτες του Ιδρύματος να αποφεύγουν συνεργασία μαζί του, ενώ είναι πολύ πιθανό αυτές οι εξαιρετικά επιζήμιες για το ΙΤΕ ενέργειες να είναι προϊόν σύγχισης ή κακόβουλων ενεργειών ανταγωνιστών του Ιδρύματος.

Ερωτάται η Επιτροπή ποιοί είναι οι ουσιαστικοί λόγοι για τις παραπάνω ενέργειες της 13ης ΓΔ επιζήμιες και συκοφαντικές για τη φήμη και το κύρος του ΙΤΕ και γιατί δεν έχουν απαντηθεί τα έγγραφα του ΙΤΕ και των συνεργατών του για τους λόγους της οδηγίας για παρακράτηση των χρηματοδοτήσεων;

Απάντηση της κ. Cresson εξ ονόματος της Επιτροπής (3 Ιουνίου 1997)

Το άρθρο 2 του δημοσιονομικού κανονισμού της 21ης Δεκεμβρίου 1977 ((Όπως τροποποιήθηκε τελευταία από τον κανονισμό (ΕΚ, Ευρατόμ, ΕΚΑΧ) αριθ. 2335/95 της 18ης Σεπτεμβρίου 1995 (ΕΕ L 240 της 7.10.1995). )) που εφαρμόζεται στο γενικό προϋπολογισμό των Κοινοτήτων ορίζει ότι «οι πιστώσεις του προϋπολογισμού πρέπει να χρησιμοποιούνται σύμφωνα με τις αρχές της χρηστής δημοσιονομικής διαχείρισης, ιδίως της οικονομίας και της σχέσης κόστους/απόδοσης».

Η αρχή της χρηστής δημοσιονομικής διαχείρισης συνεπάγεται το δικαίωμα της Επιτροπής και του Ελεγκτικού Συνεδρίου να ελέγχουν τον τρόπο κατά τον οποίο χρησιμοποιούνται τα κοινοτικά χρήματα από τους δικαιούχους. Σε αυτό το πλαίσιο, κάθε ερευνητική σύμβαση της Επιτροπής περιλαμβάνει ρήτρα που της επιτρέπει να διενεργεί ελέγχους επί των αποδεικτικών στοιχείων και επιτόπου, για τις δαπάνες που χρεώνουν οι ανάδοχοι. Από της πλευράς του, το άρθρο 87 του δημοσιονομικού κανονισμού ορίζει ότι ο έλεγχος της χρηστής διαχείρισης που διενεργεί το Ελεγκτικό Συνέδριο φθάνει έως τη χρησιμοποίηση, από οργανισμούς εκτός των θεσμικών οργάνων, των κοινοτικών χρημάτων που εισπράττονται ως επιχορηγήσεις.

Σε έναν έλεγχο που διενήργησε το Ελεγκτικό Συνέδριο στο Ινστιτούτο Τεχνολογικής Έρευνας της Κρήτης (ΙΤΕ)/ Ίδρυμα Τεχνολογικής Έρευνας στην Ελλάδα (FORTH), ανέκυψαν προβλήματα ως προς δαπάνες που χρέωσε ο ανωτέρω οργανισμός για συμβάσεις που έχει συνομολογήσει με την Επιτροπή, πράγμα που οδήγησε την τελευταία να προβεί σε προσωρινά προληπτικά μέτρα, εν αναμονή λήψεως συμπληρωματικών πληροφοριών. Δεν πρόκειται ποσώς για γεγονός άνευ προηγουμένου, αλλά για σύνηθες συντηρητικό μέτρο, το δε υπόψη ελληνικό ερευνητικό ίδρυμα δεν υπήρξε αντικείμενο καμίας διακριτικής μεταχείρισης εκ μέρους της Επιτροπής.

Στις κοινοτικές ερευνητικές συμβάσεις που διεξάγονται με πολλούς εταίρους προβλέπεται η διενέργεια των πληρωμών προς τους δικαιούχους μέσω ενός των εταίρων (του συντονιστή). Η Επιτροπή ώφειλε επομένως, σε ορισμένες περιπτώσεις, να ενημερώσει τους συντονιστές των συμβάσεων στις οποίες συμμετέχει το ITE/FORTH για τα μέτρα που έλαβε προσωρινώς έναντι του εν λόγω οργανισμού. Η Επιτροπή επέδειξε εν προκειμένω την αναγκαία σύνεση και δεν δήλωσε τίποτε που να θίγει τη φήμη του ITE/FORTH. Συγκεκριμένα, η Επιτροπή σε καμία περίπτωση δεν εισηγήθηκε, ούτε ζήτησε, από τους εταίρους του ITE/FORTH να διακόψουν κάθε συνεργασία μαζί του.

Η Επιτροπή χαίρει για το εξαίρετο πνεύμα συνεργασίας που πάντοτε επεκράτησε στις σχέσεις της με το ITE/FORTH και για τη υψηλή στάθμη των εργασιών που διεξήγαγε ο οργανισμός αυτός στο επιστημονικό επίπεδο. Έχει την πεποίθηση ότι τα προβλήματα που ανέκυψαν κατά τον έλεγχο του Ελεγκτικού Συνεδρίου θα αντιμετωπιστούν με διάλογο μεταξύ των ενδιαφερομένων μερών, και μάλιστα τηρώντας πλήρως τις συμβατικές διατάξεις. Η Επιτροπή διαβεβαιώνει το αξιότιμο μέλος του Κοινοβουλίου ότι θα πράξει το κατά δύναμη για να εύρει τις ενδεδειγμένες λύσεις στα προβλήματα αυτά, το συντομότερο δυνατό και εξυπηρετώντας το συμφέρον και των δύο μερών.